《桑条韦》
明代·石宝

桑条韦，青青照田圃。二月神龙不行雨，绿阴婀娜宿鹦鹉。

桑韦正含滋，鹦鹉来哺儿。鸣鸠戢其羽，戴胜无降时。

忙杀蚕姑摧散丝，宫中筐筥那得知。一丝两丝缫未尽，倦点牙筹上堂寝。

健蛾鼓翅摇春魂，蹋碎珊瑚黛眉损。桑韦桑韦好归根，城南斤斧星月屯。

潞州别驾宜少恩，豹鞯骑士身虎文。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。